SAMMENDRAG

Prosjektet har som formål å beskrive utviklingen i spesialisthelsetjenesten og kommunehelsetjenesten

som en bakgrunn for å en identifisere og diskutere sentrale problemstillinger i

oppgavefordeling og samspill mellom 1. og 2.linjetjenesten det siste tiåret. Analysen baserer

seg på en intervjuundersøkelse i seks kommuner og tre sykehus, nasjonale data for

sykehustjenesten og kommunehelsetjenesten, samt tidligere forskning. I tillegg til å skissere

de viktigste utviklingstrekk innenfor i kommunehelsetjenesten og sykehussektoren de siste

10 årene er hovedspørsmål i prosjektet om det har skjedd en forskyving av oppgaver fra

spesialisthelsetjenesten til kommunehelsetjenesten og hvordan samspillet mellom og innen

nivåene har utviklet seg i form av samarbeidsprosesser og samarbeidstiltak.

Utvikling i eldrebefolkningen er en viktig drivkraft i oppgaveutviklingen

Demografiske endringer er av sentral betydning for de oppgaver helsetjenesten står overfor.

Dess flere eldre, dess større blir behovet for helse- og omsorgstjenester. De siste ti årene

har det totale antall eldre over 67 år ikke økt, men det interne alderssammensetningen av

den eldre befolkningen har endrer seg. Antall innbyggere over 80 år økte med 40 000

innbyggere i perioden 1993 til 2003, en prosentvis økning på 24 prosent. Antallet innbyggere

mellom 67 og 79 år ble samtidig redusert med enda mer. Andelen eldre over 80 år i

befolkningen økte fra 3,9 til 4,6 prosent i tiårsperioden.

Sykehusenes utvikling

Sykehusene har de siste ti årene blitt enda mer rendyrkede behandlingsinstitusjoner. Pleie

og omsorgsdelen av et sykdomsforløp er i større grad enn før overlatt til kommunene. Dette

synliggjøres gjennom en sterk økning i bruk av dagbehandling og poliklinisk behandling,

reduksjon i sengetallet, reduksjon i liggetid og en reduksjon i hjelpepleiere til fordel for

sykepleiere.

Kapasiteten ved sykehusene er under økende press. Den gjennomsnittlige beleggsprosenten

på sykehusenes sengeavdelinger i Norge var i 2003 på godt over 92 prosent. Mange av de

store sykehusene har et gjennomsnittlig belegg som ligger over 100 prosent. Korridorpasienter

er derfor fortsatte et problem ved mange sykehus. I en slik situasjon er det et

økende press på å få utskrivingsklare pasienter som venter på annet tilbud ut av sengeavdelingene.

Det er spesielt de større sykehusene som er utsatt for dette.

Sykehusene har hatt en sterk aktivitetsvekst de siste 10 år. Den prosentvise veksten har

vært størst for de eldste og for øyeblikkelig hjelp har både den relative og den faktiske

veksten i antall opphold vært størst for innbyggere over 80 år. En sterk økning i antall

innleggelser for pasienter over 80 år gir sykehusene en økende andel pasienter med et

sammensatt sykdomsbilde. Kortere liggetid og liten ledig kapasitet i sykehuset kombinert

med en økt spesialisering av intern organisering og behandling representerer en viktig

utfordring for sykehusene. Det uttrykkes bekymring fra helsepersonell i kommunene, og til

dels i sykehus, omkring sykehusenes håndtering av pasienter med et sammensatt

sykdomsbilde.

Økte effektivitetskrav i sykehusene fører til en langt strengere vurdering av hva som er

sykehusets og hva som er kommunens ansvar. Langtidsliggende pleiepasienter, som det var
mange av i norske sykehus for en del år siden, er nå overflyttet til kommunale tilbud. Begrepet

ferdigbehandlet er byttet ut med utskrivingsklar for å markere at sykehusets ansvar

slutter når kompetansen til helsepersonell i kommunene er tilstrekkelig for videre oppfølging.

Det vil alltid være en glidende overgang med hensyn til hvor ferdigbehandla pasienten børe

være for å defineres som utskrivingsklar.

Helsepersonell i kommunene uttrykker bekymring over hvilke konsekvenser økte effektivitetskrav

har på pleiekvaliteten i sykehusene, spesielt med tanke på eldre pasienter. Det

vises til indikasjoner på manglende aktivisering og mangelfull pleie. En aggressiv utskrivingspraksis

gir også større fare for at pasienter skrives ut uten å være tilstrekkelig stabilisert.

Dette øker faren for reinnleggelser.

Utskriving fra sykehus

Den viktigste grunnen til forekomst av utskrivingsklare pasienter i sykehusene angis å være

mangel på sykehjemsplasser i kommunene. For sykehusene skaper uvisshet om utskrivingstidspunkt

problemer i planlegging av driften, for eksempel i forhold til operasjonsprogram.

Samarbeidsavtaler om utskrivingsklare pasienter bidrar til bedre forutsigbarhet for sykehus

og kommuner. En viktig utfordring er å få gjort innholdet i avtalene godt nok kjent og praktisert

ute i de operative enhetene.

Kommunenes planlegging av inntak er ikke tilpasset sykehusenes planlegging av utskriving.

Sykehusene melder gjerne om mulig hjelpebehov svært tidlig for å redusere ventetid på

kommunalt tilbud. Kommunene på sin side tildeler tjenester etter en nøye vurdering av

tjenestebehov og dette kan ofte ikke fastslås før behandling er ferdig. Enkelte sykehusansatte

påpeker at inntaksmøte kun en gang i uka er for lite for å få en hensiktsmessig sirkulasjon

av pasienter i sykehuset.

Informasjonsoverføringen ved inn- og utskriving er en utfordring. Informanter angir at det

brukes mye tid på kvalitetssikring av medisinlister. Til tross for en positiv utvikling generelt

sett får fastlegene endelig epikrise for sent.

Nye oppgaver i kommunene

Kommunehelsetjenesten har med tiden fått et økende ansvar for innbyggernes behov for

helsetjenester, pleie- og omsorg. Både pleie- og omsorgstjenestene og allmennpraktikerne

har utvidet sitt oppgavefelt.

Kommunene tar en større del av ansvaret for pleie- og omsorgsbehovet til skrøpelige eldre

med redusert funksjonsnivå og dårlig helse. I dag tar kommunene selv ansvar for pleiepasienter

som tidligere ble liggende som langtidspasienter i sykehusene.

På samme måte som for sykehusene bidrar endringer i sammensetningen av den eldre befolkningen

i seg selv til nye oppgaver for kommunenes pleie- og omsorgstjeneste. Flere med

høy alder følges av et høyere antall personer med sammensatt sykdomsbilde, herunder flere

med demens.

Kortere liggetid i sykehusene oppleves ofte som en oppgaveforskyving av helsepersonell i

kommunene. Pasientene er ”sykere” når de skrives ut og behovet for observasjon og tett

oppfølging øker. Dette får støtte av mange av informantene i sykehusene, men den generelle

effekten av at det er blitt mange eldre med høy alder understrekes.

Kommunenes kompetanse til å håndtere pasienter som behandles ved hjelp av medisinskteknisk

utstyr øker (herunder intravenøs antibiotikabehandling, intravenøs væskebehandling,

intravenøs ernæring, smertepumper, respirator). Sykehusene etterspør større kapasitet i

kommunene til å ta imot slike pasienter.

Kommunene har i tillegg mer ansvar for personer med fysisk eller psykisk funksjonshemming,

psykiske lidelser, rusavhengighet, kreftpasienter og døende pasienter.
Nye faglige oppgaver oppfattes som positivt av helsepersonell så lenge det kombineres med

tilstrekkelig personell og kompetent personell. Det er en fare for at oppgavene endres

raskere enn ressurstilgangen og at det sliter hardt på nøkkelpersonell. Det er mengden av

krevende oppgaver og ikke typen oppgaver i seg selv som er den største utfordringen. Unntaket

er psykiatri, rusbrukere og tildels demente hvor både personell innen pleie- og omsorg

og fastleger gir uttrykk for at oppgavene krever mer kompetanse og tilgang til spesialisthjelp

enn hva tilfelle er i dag

Utvikling i kommunenes tjenestetilbud

Kommunene har møtt de nye utfordringene med etablering av en sterk opprustning av

hjemmesykepleien, et differensiert tilbud i sykehjem tilgjengelig for hjemmeboende brukere

og en sterk utbygging av omsorgsboliger som et nytt mellomnivå mellom opprinnelig hjem

og sykehjem. Aldershjemmene er gradvis forsvunnet og utbyggingen av sykehjemsplasser

har vært moderat.

Hjemmetjenesten består i stadig mindre grad av praktisk hjelp og i stadig større grad av

pleiefaglige oppgaver. Det har spesielt vært stor økning i antall brukere som mottar bare

hjemmesykepleie og ikke mottar praktisk hjelp. Et annet sentralt utviklingstrekk er en svært

stor økning i antallet under 67 år som mottar hjemmetjenester. De utgjør nå 25 prosent av

brukerne og genererer 50 prosent av ressursene.

En godt fungerende pleie- og omsorgstjeneste som satser tungt på hjemmebaserte tjenester

er i dag avhengig av et godt samarbeidet mellom institusjonstjenesten, hjemmetjenesten og

legetjenesten. Korttidsplassene i sykehjem må være tilgjengelige når det er behov for dem

og legetjenesten må være tilgjengelig i forhold til hjemmebesøk og rådgiving. Samtaler med

helsepersonell i seks utvalgte kommuner i Norge gir inntrykk av at det er store individuelle

forskjeller mellom leger i forhold til tilgjengelighet og at korttidsplasser i sykehjem ofte ikke

er tilgjengelige når hjemmetjenesten har bruk for dem. Årsaken til det siste er at plassene

belegges av langtidspasienter. En blokkering av muligheten for rehabilitering og avlastning

kan for det første medføre en raskere reduksjon i funksjonsnivå hos eldre i eget hjem eller

omsorgsbolig. Et annet viktig moment er at mange eldre bor hjemme under forutsetning av

tilsyn fra pårørende. Muligheter for avlastning og en god beredskap fra hjemmetjenester og

legetjenester bidrar til at de pårørende opplever trygghet for å få hjelp når det er nødvendig.

Hvis denne tryggheten trues vil etterspørselen etter sykehjemsplasser eller andre former for

døgnkontinuerlig tilsyn antakelig øke.

Den raske utbyggingen av omsorgsboliger i kommunene de siste årene synes å ha gitt et

etterslep på ressurser og kompetanse i hjemmetjenesten. Representanter for hjemmetjenesten

i mange av kommunene i utvalget opplever de nye omsorgsboligene som en stor

oppgave.

Samarbeidstiltak mellom 1. og 2.linjetjenesten

Målet om at helsetjenesten for eldre skal bestå av en helhetlig tiltakskjede avhenger av

ytterligere koordinering og samhandling mellom nivåene i helsetjenesten. Behovet for samarbeid

har de siste årene i tiltakende grad kommet på den helsepolitiske dagsorden. Omfang,

innhold og tempo i samarbeid i det enkelte område vil ha sin bakgrunn i ulik grad av

opplevde problemer i de gjeldende kommuner og sykehus, men også forhold av strukturell

og kulturell karakter kan ha betydning. I de to områdene vi studerte var det forskjeller i

omfanget av samarbeidstiltak. Vi kan gruppere de igangsatte samarbeidstiltak ut fra

følgende formål:

- bedre samhandlingsprosesser og samhandlingsrutiner (samarbeidsavtaler, samarbeidsutvalg,

praksiskonsulentordning)

- bedre kapasiteten i kommunene til å ta imot utskrivingsklare pasienter (styrket legetjeneste

og sykepleietjeneste i sykehjem, bruk av korttidsplasser i sykehjem)
bedre kompetansenivået i kommunen (gjennom blant annet hospitering i sykehus og

undervisning)

- bedre oppfølging og rådgiving i forhold til enkeltpasienter/brukere (blant annet ved bruk

av ambulante team)

Samarbeidet har utviklet seg i positiv retning ved at:

- Det er mye og godt samarbeid rundt kreftpasienter

- Sykehusene bidrar generelt med mer opplæring av sykepleiere i kommunene

- Samarbeidsavtalene bidrar til å avklare forventninger og regulerer prosesser rundt utskriving,

men det er en utfordring å få disse kjent nok ute i de operative enhetene på

begge nivå

- Det er etablert ambulante spesialistteam innen blant annet geriatri, rehabilitering og

kreftomsorg som vurderes svært positivt. Etterspørselen etter tjenester fra disse synes å

være større enn kapasiteten

- Det er optimisme rundt praksiskonsulentordningen i utvalgskommunen hvor dette er

etablert. Mange prosjekter er satt i verk, men det er ennå tidlig å evaluere betydningen

for samarbeid. På lengre sikt

- Hospitering betraktes som positivt og folk har gode erfaringer, men slike tiltak prioriteres

ikke høyt nok på grunn av ressurssituasjonen. Sykehusene er svært villige til å ta imot

hospitanter. Det ytres ønske om gjensidig hospitering for å heve kunnskapsnivået i

sykehusene om situasjonen og mulighetene i 1.linjetjenesten. Dette målbæres spesielt

av informanter i kommunene, men nevnes også av flere informanter ved sykehus.

Samtidig er det også forhold som gir klare utfordringer:

- Det er mer stress rundt utskriving av pasienter - liggetiden er over tid blitt kortere og det

krever enda mer fokus på korrekt informasjonsoverføring og samarbeidskompetanse.

Uttrykkes av både kommuner og sykehus. Konflikter i utskrivingssituasjoner oppstår som

regel når det topper seg på begge nivå samtidig

- Det er generelt mer fokus på samarbeid, men rammebetingelsene for samarbeid er

under press. Tid og ressurser oppgis som de viktigste hinder. Mange av

samarbeidstiltakene synes i langt større grad å involvere sykepleiere enn leger.

- Faglige møter er positivt, men det blir for lite tid. Det ble rapportert om færre faglige

møter mellom sykehuslegene og fastlegene etter sykehusreformen. Mest uttrykt i det

ene området i utvalget.

Psykisk helsevern og rusomsorg en stor utfordring

Kommunene opplever arbeid med personer med psykiske lidelser og rusbrukere som en av

de viktigste utfordringene framover. Informantene beskriver situasjonen slik:

- Ansvarsforholdene oppleves som uklare og kompetansen i kommunene er for liten

- Dårlig kapasitet på akuttplasser i spesialisthelsetjenesten setter ofte fastleger og pleie-

og omsorgstjenesten i en vanskelig situasjon

- Det er for høy terskel for innleggelse og for lav terskel for utskriving

- For liten kapasitet på behandlingstilbud til ruspasienter i spesialisthelsetjenesten presser

oppgaver over på kommunen

- Det administrative og faglige samarbeidet er ofte langt mindre utviklet enn i somatikken
